SV Tasmania Gropiusstadt 73

SV Tasmania Gropiusstadt 73 is 'n sportklub uit die Neukölln-distrik van Berlyn, die hoofstad van Duitsland, veral bekend vir sy sokkerafdeling. Behalwe sokker, het die klub ook 'n afdeling vir kegelbal. Gropiusstadt is 'n buurt in Neukölln.
Geskiedenis

Die klub is op 2 Junie 1900 gestig as Rixdorfer TuFC Tasmania 1900. In die 1910/11-seisoen het die klub as kampioen van die Märkische Fußballbund aan die uitspeelwedstryde om die Duitse sokkerkampioenskap deelgeneem, maar is in die eerste rondte met 5-0 deur Karlsruher FV uitgeskakel.

In 1912 is Rixdorf se naam na Neukölln verander en is die klub herdoop na Neuköllner SC Tasmania. Na die Tweede Wêreldoorlog is die klub deur die Geallieerdes ontbind, maar dis 'n jaar later herstig as SG Mitte-Neukölln. In 1949 is die klub herdoop na Tasmania 1900 Berlyn.
Promosie na die Bundesliga

In 1965 het die DFB vir Hertha BSC Berlyn uit die Bundesliga gerelegeer na 'n oortreding van die spelervergoedingreëls. Nadat sowel Karlsruher SC as FC Schalke 04 op die vakante plek probeer beslag lê het, het die DFB op die ou end besluit dat geen span daardie seisoen sou relegeer nie en dat die kompetisie tot 18 spanne vergroot word. Die wenner van die Berlynse Regionalliga was Tennis Borussia Berlyn, maar hulle het uitgeval in die uitspeelwedstryde om promosie na die Bundesliga teen FC Beiere München en VfL Borussia Mönchengladbach. Die DFB wou egter vir politieke redes (dit was in die dae van die Koue Oorlog) 'n span uit Berlyn in die Bundesliga hê en het Hertha se plek vir Spandauer SV, wat tweede in die Regionalliga (destyds die tweede liga) geëindig het, aangebied. Spandauer SV het egter die aanbod van die hand gewys en dit het die weg vir Tasmania Berlyn, wat derde in die Regionalliga geëindig het, gebaan om na die Bundesliga te promoveer. Hierdie besluite is eers 2 weke voor die afskop van die nuwe seisoen gefinaliseer.

Dit was gou duidelik dat Tasmania Berlyn te swak vir die Bundesliga was en hoewel daar in die eerste wedstryd met 2-0 teen Karlsruher SC geseëvier is, sou die klub geskiedenis maak met die slegste Bundesligaseisoen nog ooit. Die span kon slegs 2 wedstryde wen, slegs 15 doele aanteken en het 108 afgestaan. Tasmania het loshande laaste geëindig met slegs 8 punte, die rekord vir die minste punte nog ooit. Die enigste span teen wie Tasmania nie verloor het nie was 1. FC Kaiserslautern, teen wie daar in beide wedstryde gelykop gespeel is. Die span hou onder meer die volgende Bundesligarekords:

* 49ste en laaste in die Bundesliga ewige-tabel
* Minste wedstryde gewen in 'n seisoen (2)
* Meeste wedstryde verloor in 'n seisoen (28)
* Enigste Bundesligaspan ooit sonder enige weg-oorwinnings
* Langste periode sonder 'n oorwinning (31 wedstryde - 14 Augustus 1965 tot 21 Mei 1966)
* Meeste tuisnederlae (12)
* Meeste opeenvolgende tuiswedstryde sonder 'n oorwinning (15)
* Meeste opeenvolgende nederlae (10). Hierdie rekord is deur DSC Arminia Bielefeld in die 1999/00-seisoen geëwenaar (tydens die 10de wedstryd is die span deur die skare as Tasmania Bielefeld toegesnou).
* Slegste doeleverskil: 15-108
* Grootste tuisnederlaag: 0-9 teen Meidericher SV (26 Maart 1966)
* Minste aantal toeskouers vir 'n Bundesliga-wedstryd: 827 (15 Januarie 1966 teen VfL Borussia Mönchengladbach). Die span het egter vir sy eerste tuiswedstryd 81 500 toeskouers getrek en vir die tweede 70 000.
Die tydperk na relegasie

Tussen 1966 en 1973 het die klub nog 2 keer die uitspeelwedstryde om promosie na die Bundesliga gehaal, maar was beide kere onsuksesvol. In 1973 is die klub bankrot verklaar, maar dis onmiddellik herstig as SC Tasmania 73 Neukölln. Die klub het in 2001 die huidige naam aangeneem en ding tans (status: 2007) in die Verbandsliga Berlyn op die 5de vlak mee.
Onlangse ligaposisionering
Eksterne skakels

*Amptelike klubwerf
*Abseits Guide to German Soccer


Tasmania
Kategorie:Sport in Berlyn